# אנטואן דה סנט-אכזופרי

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
פסלו של סנט-אכזופרי בליון כשמאחוריו הנסיך הקטן
תמונות של הנסיך הקטן, סנט-אכזופרי והמטוס בו טס הסופר בימיה הראשונים של חברת אייר פראנס. ברקע מפת צפון אפריקה ובה מסומן תוואי הטיסות. על גבי השטר מופיע הכובע המשמש למבחן הדמיון בספר. התמונות הן על גבי שטר בן חמישים פרנק משנת 1999, משני צידי השטר, לפני שהוחלף באירו החדש, בצרפת.
צידו השני של השטר

אנטואן דה סנט-אכזופרי (Antoine de Saint-Exupéry במקור הצרפתי) (29 ביוני 1900 - 31 ביולי 1944) היה טייס, סופר, משורר ועיתונאי צרפתי, שנודע בעיקר בזכות ספר הילדים שלו "הנסיך הקטן".

## [עריכה] חייו

הרוזן אנטואן מארי רוג'ר דה סנט-אכזופרי נולד בליון למשפחת אצולה כפרית, הילד השלישי מבין חמשת ילדיו של הרוזן ז'אן דה סנט-אכזופרי, סוכן בורסה שנפטר כשאנטואן היה בן שלוש. אמו הייתה מארי דה פוסקולומב. אחד מאבותיו נלחם עם אמריקנים בקרב יורקטאון ב־1781.

בשנת 1921, לאחר שלמד אדריכלות בבית-הספר לאמנויות ("École des Beaux-Arts"), התגייס לצבא הצרפתי לחטיבת הפרשים השניה. לאחר שנכשל במבחני הכניסה לחיל הים, נשלח לשטרסבורג לאימוני טיס. בשנה לאחר מכן קיבל רשיון טיס, והוצע לו לעבור לחיל האויר, אך משפחת ארוסתו התנגדה, ולכן התיישב בפריס, ומצא עבודה משרדית. אירוסים אלו בוטלו לבסוף, והוא עסק במספר עבודות נוספות בשנים שלאחר מכן, ללא הצלחה. מאוחר יותר התארס לסופרת הצרפתייה, לואיס לווק דה וילמורין.

עד שנת 1926 חזר סנט-אכזופרי לטיסה. הוא נעשה אחד מחלוצי שרותי הדואר האויריים הבינלאומיים, בימים בהם היו למטוסים מכשירים מעטים בלבד וטייסים ניווטו לפי תחושה. מאוחר יותר התלונן כי אלה המטיסים את המטוסים המתקדמים דומים יותר לרואי חשבון מאשר לטייסים. הוא עבד בקו הדואר האווירי בין טולוז לדקר. סיפורו הראשון, L'Aviateur ("הטייס"), פורסם בכתב-העת Le Navire d'argent. ב-1928 פרסם את ספרו הראשון "דואר דרומי" (Courrier-Sud), וטס בקו קזבלנקה/דקר. הוא מונה למנהל שדה התעופה "קאפ ג'ובי" (Cap Juby) בריו דה אורו, סהרה. ב-1929 עבר לדרום אמריקה, שם נתמנה למנהל חברת הדואר האוירי של ארגנטינה. ב-1931 פורסם "טיסת לילה" (Vol de Nuit) שזכה בפרס הספרותי הצרפתי Prix Femina. הוא המשיך לכתוב ולטוס עד פרוץ מלחמת העולם השניה.

ב-11 באפריל 1931 נשא את קונסואלו סונצ'ין סאנדובל דה גומז, אמנית וסופרת מאל סלוודור שהתאלמנה, ששימשה כמודל לשושנה הטמפרנטית בנסיך הקטן. איחודם היה לא יציב וסוער, וסנט-אכזופרי נסע הרבה וניהל רומנים רבים.

בתחילת מלחמת העולם השניה, הוא טס בתחילה בטייסת איסוף המודיעין הצרפתית GC II/33. לאחר כיבוש צרפת על ידי גרמניה ברח לניו יורק, אך חזר לטוס עם בעלות הברית בלהק שבסיסו היה בים התיכון. בן 44, מבוגר מאוד ביחס לעמיתיו, התכוון סנט-אכזופרי לפרוש, אך הסכים למשימה אחת אחרונה: איסוף מידע על תנועת כוחות גרמניים בעמק נהר הרון. הוא המריא בליל ה-31 ביולי 1944 ומעולם לא נראה שוב. אישה דיווחה שראתה מטוס מתרסק בערך בצהרי ה-1 באוגוסט באזור מפרץ קרקרין. גופה לבושה במדים צרפתיים נמצאה כעבור מספר ימים ונקברה בקרקרין בספטמבר של אותה שנה.

בשנת 1998 מצא דייג מקומי את שרשרת-הצמיד מכסף של סנט-אכזופרי בים מדרום למרסיי. בתחילה נחשבה המציאה להונאה, אך מאוחר יותר זוהה הצמיד בוודאות כשייך לסנט-אכזופרי. ב-7 באפריל 2004 אישרו גורמים רשמיים כי שרידיו ההרוסים של מטוס לוקהיד לייטנינג P-38, שנמצאו על קרקעית הים ליד חופי מרסיי בשנת 2000, הם שרידי מטוסו של סנט-אכזופרי. יש שיאמרו כי הגילוי מזכיר בחשיבותו את תעלומת העלמות מטוסה של אמיליה ארהארט. אולם סיבת ההתרסקות נשארת בגדר תעלומה. המטוס הופל, קרוב לוודאי, על ידי מטוס קרב גרמני מדגם פוקה-וולף FW190 אותו הטיס רוברט היישל, שטען כי הפיל מטוס לייטנינג תוקפני.

## [עריכה] יצירותיו

עטיפת ספרו של סנט-אכזופרי. "כתיבה בזמן מלחמה" (Wartime Writings), באנגלית, ובה תמונת הסופר כטייס קרב.

אף על פי שאיננה תמיד אוטוביוגרפית, הושפעה יצירתו של סנט-אכזופרי רבות מחוויותיו כטייס. יוצא מכלל זה הוא ספרו המפורסם ביותר, "הנסיך הקטן", סיפור פואטי מאויר בו הוא מדמיין עצמו תקוע במדבר סהרה (גם אז, בעקבות תקלה במטוסו) כשהוא פוגש את הנסיך הקטן, ילד קטן ומוזר. למרות היותו ספר ילדים מובהק, באים ב"נסיך הקטן" לידי ביטוי מספר רעיונות מעמיקים בנוגע לחיים ולאהבה.

- (1926) L'aviateur - "הטייס"
- (1929) Courrier sud - "דואר דרומי"
- (1931) Vol de nuit - "טיסת לילה", תרגם מנשה לוין, 1946.
- (1939) Terre des Hommes - "ארצו של אדם", תרגם חיים גליקשטיין, 1950. וכן אדמת אנוש, תרגם משה מרון, 1998. ("רוח, חול וכוכבים" בתרגום האנגלי)
- (1942) Pilote de Guerre - "טייס המלחמה" ("טיסה לאראס" בתרגום האנגלי)
- (1943) Lettre à un Otage - "מכתב לבן-ערובה"
- (1943) Le Petit Prince - "הנסיך הקטן", תרגם אריה לרנר, מהדורה ראשונה 1952 בהוצאת עם עובד.
- (1948) Citadelle - "מצודה" (פורסם לאחר מותו).

## [עריכה] טריוויה

- אשתו של סנט-אכזופרי, קונסואלו דה סנט-אכזופרי, חיברה את "סיפורה של השושנה", שנה או שנתיים לאחר העלמו, כשכאב האבידה היה עדיין טרי בליבה. כשהושלם היא החביאה אותו בארגז. עם מותה ב-1979 היה הסיפור עדיין חבוי. שני עשורים מאוחר יותר התגלה כתב-היד סוף-סוף כאשר חוזה מרטינז-פרוקטוזו, שהיה יורשה של קונסואלו ועבד בשבילה שנים ארוכות, ואשתו מרטינה, גילו אותו בין תכולתו הרבה של הארגז. אלאן וירקונדלה, מחברה של הביוגרפיה של סנט-אכזופרי, ערך את "סיפורה של השושנה", בעידונו את הצרפתית של קונסואלו ובחלוקתו לפרקים. הוצאתו לאור של כתב-היד בצרפת ב-2000, מאה שנים לאחר לידתו של אנטואן דה סנט-אכזופרי ב-29 ביוני 1900, הפכה לסנסציה לאומית בצרפת. הספר תורגם לשש-עשרה שפות. על טייס הקרב ההרואי היה כעת לפנות מקום לקולה הנרגש של אשתו, שכמעט ונמחקה מן התמונה ביובל השנים שעברו מאז מותו.
- סנט-אכזופרי ואשתו גולמו על ידי ברונו גאנז ומירנדה ריצ'רדסון בסרט הבריטי "סנט-אקס" (זה היה כינויו בפי חבריו).
- סנט-אכזופרי מונצח על ידי לוח זכרון בפנתיאון בפריז.
- עד שנכנס האירו לשימוש ב-2002, הופיעה תמונתו על גב שטר החמישים פרנק בצרפת.

## [עריכה] קרויים על שמו

הנסיך הקטן, מתוך האיורים המקוריים של אנטואן דה סנט-אכזופרי.

- שדה התעופה הבינלאומי "סנט-אכזופרי" בליון, צרפת,
- אסטרואיד "2578 סנט-אכזופרי", נקרא על שמו ב-1975.
- בית ספר צרפתי בסנטיאגו דה צ'ילה, צ'ילה.

## [עריכה] קישורים חיצוניים

- כתבה על סנט-אכזופרי בבטאון חיל-האויר הישראלי.
- אוסף ציטוטים של סנט-אכזופרי בויקיציטוט האנגלי.

מקור: http://he.wikipedia.org../../../%D7%90/%D7%A0/%D7%98/%D7%90%D7%A0%D7%98%D7%95%D7%90%D7%9F_%D7%93%D7%94_%D7%A1%D7%A0%D7%98-%D7%90%D7%9B%D7%96%D7%95%D7%A4%D7%A8%D7%99.html

קטגוריות: אנשי צבא צרפתים | טייסים צרפתים | משוררים צרפתים | סופרי ילדים ונוער | סופרים צרפתים | עיתונאים צרפתים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- العربية
- Български
- Bosanski
- Català
- Česky
- Dansk
- Deutsch
- Ελληνικά
- Esperanto
- Español
- Eesti
- فارسی
- Suomi
- Français
- Hrvatski
- Hornjoserbsce
- Magyar
- Ido
- Íslenska
- Italiano
- 日本語
- 한국어
- Kurdî / كوردي
- Nederlands
- Norsk (bokmål)
- Polski
- Português
- Română
- Русский
- Slovenčina
- Српски / Srpski
- Svenska
- ไทย
- Türkçe
- Tatarça
- Українська
- Walon
- 中文